Cyril: 'Moenie bekommerd wees oor grond' | Netwerk24
Cyril: 'Moenie bekommerd wees oor grond'
Deur Elvira Wood 15 Mei 2019 14:10
Troebel wolke pak saam oor die landbou in Suid-Afrika met die dreigemente van grondonteiening wat 'n werklikheid word.
"Niemand hoef bekommerd te wees oor die grondkwessie in Suid-Afrika nie. Wanneer dit by grond kom wil ons deel van die oplossing wees, nie deel van die probleem nie."
Dit is die boodskap van pres. Cyril Ramaphosa aan Suid-Afrikaners asook beleggers van oor die wêreld.
Die president het sakelui Woensdagoggend op Goldman Sachs se beleggingskonferensie in Parktown, Johannesburg, toegespreek.
"Ons is nie 'n boendoehof nie. Ons sal nie dieselfde foute maak as wat in ander lande gemaak is wanneer dit by grond kom nie," belowe hy.
"Daar is geen manier dat ons vir beleggers kan sê, kom belê hier, en dan vat ons hul grond die volgende dag weg nie. Dit maak nie sin nie. Geen persoon met verstand sal dit doen nie," sê hy.
"Dit gesê, ons gaan grond moet onteien. Die wet en die Grondwet stel dit egter duidelik hoe dit gedoen moet word en ons gaan daarby hou," het hy belowe.
Ramaphosa sê die grondkwessie bly steeds een van die grootste probleme wat die ANC-regering die afgelope 25 jaar sedert hy aan bewind gekom het nog nie kon oplos nie. Hy sê die uitdaging gaan wees om grondhervorming op so 'n manier te doen dat dit nie 'n negatiewe invloed op die ekonomie of op voedselsekerheid sal hê nie.
"Ek het al herhaaldelik gesê ons sal nie grondvergrype toelaat nie. Ons sal verseker dat grondhervorming op 'n georganiseerde wyse plaasvind."
Ramaphosa sê grond wat aan munisipaliteite en staatsondernemings behoort, maar nie gebruik word nie, is van die grond waarop daar gefokus gaan word.